รายงานคณะกรรมการตรวจสอบ

  เรียน ผู้ถือหุ้นบริษัท เจนเนอรัล เอนจิเนียริ่ง จำกัด (มหาชน)

  คณะกรรมการบริษัท เจนเนอรัล เอนจิเนียริ่ง จำกัด (มหาชน)
  ได้แต่งตั้งคณะกรรมการตรวจสอบ ประกอบด้วย กรรมการบริษัทที่เป็นอิสระ 3 ท่าน ซึ่งมีความรู้
  ความเชี่ยวชาญและประสบการณ์เฉพาะด้านตามความเหมาะสม โดยมี ดร.เชิดเกียรติ
  เชี่ยวธีรกุล เป็นประธานกรรมการตรวจสอบ นายทนง ลี้อิสสระนุกูล และนายดนุชา สินธวานนท์
  เป็นกรรมการตรวจสอบ โดยที่กรรมการตรวจสอบไม่ได้ถือหุ้นของบริษัทฯ
  ไม่มีส่วนร่วมในการบริหารงาน หรือเป็นที่ปรึกษา คู่ค้ากับบริษัทฯ และบริษัทในกลุ่ม
  ตลอดจนไม่ได้รับการแต่งตั้งเพื่อรักษาผลประโยชน์ของกรรมการหรือผู้ถือหุ้นรายใหญ่

  ในปี 2550 คณะกรรมการตรวจสอบมีการประชุมรวม 5 ครั้ง
  โดยได้ร่วมประชุมกับผู้บริหารระดับสูง ผู้สอบบัญชีและผู้ตรวจสอบภายใน
  เพื่อปฏิบัติหน้าที่ตามขอบเขตและความรับผิดชอบตามที่ได้รับมอบหมายจากคณะกรรมการและสอดคล้องกับแนวทางปฏิบัติที่ดีของคณะกรรมการตรวจสอบที่ตลาดหลักทรัพย์แห่งประเทศไทยกำหนดไว้
  รวมถึงการสอบทานงบการเงิน สอบทานความเหมาะสมของระบบการควบคุมภายใน
  สอบทานการเปิดเผย ข้อมูลกรณีที่เกิดรายงานที่เกี่ยวโยงกัน
  หรือรายการที่อาจจะมีความขัดแย้งทางผลประโยชน์ให้มีความถูกต้องครบถ้วน รวมทั้งพิจารณา
  คัดเลือกและเสนอแต่งตั้งผู้สอบบัญชีรับอนุญาตของบริษัทฯ และกำหนดค่าสอบบัญชีประจำปี

  คณะกรรมการตรวจสอบได้ประชุมกับผู้สอบบัญชีของบริษัทฯ อย่างน้อยปีละครั้ง
  และได้เข้าประชุมชี้แจง
  รายงานผลการดำเนินงานของคณะกรรมการตรวจสอบต่อที่ประชุมสามัญผู้ถือหุ้น
  และร่วมเสนอแนะการบริหารความเสี่ยงเพื่อลดความเสี่ยงนั้นๆ

  คณะกรรมการตรวจสอบ ได้มีการประชุมร่วมกับตัวแทนฝ่ายบริหารและผู้ตรวจสอบภายใน
  ซึ่งได้พิจารณาสอบทานการจัดทำรายงานทางการเงินในแต่ละไตรมาส
  และประจำปีที่ผ่านการตรวจสอบจากผู้สอบบัญชีรับอนุญาต
  โดยผู้บริหารที่รับผิดชอบได้ตอบข้อซักถามของคณะกรรมการตรวจสอบ
  งบการเงินที่พิจารณามีการจัดทำรายงานทางการเงินที่เป็นไปตามมาตรฐานการบัญชีที่รับรองโดยทั่วไปอย่างถูกต้องเชื่อถือได้
  และมีการเปิดเผยข้อมูลที่สำคัญอย่างครบถ้วนเพียงพอ และทันเวลาตามที่ควรในสาระสำคัญ
  นอกจากนี้คณะกรรมการตรวจสอบได้พิจารณาผลการปฏิบัติงานในปีที่ผ่านมาของผู้สอบบัญชีและเสนอรายชื่อผู้สอบบัญชีจากบริษัท
  สำนักงาน เคพีเอ็มจี ภูมิไชย สอบบัญชี จำกัด เป็นผู้สอบบัญชีของบริษัทฯ ประจำปี 2551
  และกำหนดค่าสอบบัญชีต่อคณะกรรมการเพื่อเสนอต่อที่ประชุมสามัญผู้ถือหุ้นพิจารณาแต่งตั้งต่อไป

  คณะกรรมการตรวจสอบได้พิจารณาเห็นว่าปีที่ผ่านมาคณะกรรมการตรวจสอบได้แสดงความเห็นว่าบริษัทฯ
  มีระบบการควบคุมภายในที่เหมาะสมเพียงพอ ไม่พบข้อบกพร่องที่เป็นสาระสำคัญ
  มีการเปิดเผยข้อมูลสารสนเทศต่อบุคคลภายนอกที่เพียงพอ
  มีการปฏิบัติตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัทฯ
  ให้เป็นไปอย่างถูกต้อง ตลอดจนการพิจารณาสอบทานรายการที่เกี่ยวโยงกัน
  หรือรายการที่อาจจะมีความขัดแย้งทางผลประโยชน์ เพื่อให้เกิดความโปร่งใส
  คณะกรรมการบริษัทฯ รวมทั้งผู้บริหารของบริษัทฯ
  ได้ให้ความสำคัญกับการบริหารงานตามหลักการบรรษัทภิบาลที่ดี มีจริยธรรมในการประกอบธุรกิจ
  มีการดูแลสิ่งแวดล้อมและสังคม
  และมีระบบการกำกับดูแลกิจการที่ดีไม่ปรากฏข้อบกพร่องที่เป็นสาระสำคัญ

  (ดร.เชิดเกียรติ เชี่ยวธีรกุล)

  ประธานคณะกรรมการตรวจสอบ

รายงานความรับผิดชอบของคณะกรรมการต่อรายงานทางการเงิน

คณะกรรมการบริษัท เป็นผู้มีหน้าที่รับผิดชอบต่อรายงานทางการเงินของบริษัท

เจนเนอรัล เอนจิเนียริ่ง จำกัด (มหาชน) และบริษัทย่อย
ตลอดจนข้อมูลสารสนเทศทางการเงินที่ปรากฏในรายงานประจำปี
ซึ่งรายงานทางการเงินดังกล่าวได้จัดทำขึ้นตามมาตรฐานการบัญชีที่รับรองทั่วไป
โดยเลือกใช้นโยบายบัญชีที่เหมาะสม และถือปฏิบัติอย่างสม่ำเสมอ
และใช้ดุลพินิจอย่างระมัดระวังรวมทั้งจัดให้มีระบบการควบคุมภายในที่มีประสิทธิภาพ
รวมทั้งมีการเปิดเผยข้อมูลที่สำคัญอย่างเพียงพอในหมายเหตุประกอบงบการเงิน
เพื่อประโยชน์ต่อผู้ถือหุ้นและนักลงทุน เพื่อให้มีความเชื่อมั่นต่องบการเงินของบริษัท
ดูแลรักษาทรัพย์สินของบริษัทฯ และสามารถป้องกันการทุจริต
หรือการดำเนินการที่ผิดปกติอย่างมีสาระสำคัญ

งบการเงินของบริษัทฯ และบริษัทย่อย ได้รับการตรวจสอบโดย นายวิเชียร

ธรรมตระกูล ผู้สอบบัญชีจากบริษัท สำนักงาน เคพีเอ็มจี ภูมิไชย สอบบัญชี จำกัด
ซึ่งเป็นผู้สอบบัญชีได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์
โดยบริษัทฯ ได้สนับสนุนข้อมูลและเอกสารต่างๆ
เพื่อให้ผู้สอบบัญชีสามารถตรวจสอบและแสดงความเห็นได้ตามมาตรฐานการสอบบัญชี
โดยความเห็นของผู้สอบบัญชีได้ปรากฏในรายงานของผู้สอบบัญชี ซึ่งแสดงไว้ในรายงานประจำปีแล้ว

คณะกรรมการบริษัทฯ ได้แต่งตั้งคณะกรรมการตรวจสอบ เพื่อทำหน้าที่สอบทานนโยบายการบัญชี
และคุณภาพของรายงานทางการเงิน สอบทานระบบการควบคุมภายใน และการตรวจสอบภายใน
ตลอดจนระบบการบริหารความเสี่ยงโดยความเห็นของคณะกรรมการตรวจสอบ
เกี่ยวกับเรื่องนี้ปรากฏในรายงานของคณะกรรมการตรวจสอบ ซึ่งแสดงไว้ในรายงานประจำปีแล้ว

คณะกรรมการบริษัทฯ มีความเห็นว่าระบบการควบคุมภายในของบริษัทฯ
โดยรวมอยู่ในระดับที่น่าพอใจ งบการเงินของบริษัท เจนเนอรัล เอนจิเนียริ่ง จำกัด (มหาชน)
และบริษัทย่อย ณ วันที่ 31 ธันวาคม 2550 ได้แสดงฐานะการเงิน ผลการดำเนินงาน
และกระแสเงินสดรวมที่เป็นจริงและสมเหตุผลตามที่ควรในสาระสำคัญตามหลักการบัญชีที่รับรองทั่วไป
และปฏิบัติตามกฎหมายและระเบียบที่เกี่ยวข้อง

(นายสืบตระกูล สุนทรธรรม) (นายวิชญา จาติกวณิช)

ประธานกรรมการ ประธานเจ้าหน้าที่บริหาร